**E L Ő T E R J E S Z T É S**

**Szombathely Megyei Jogú Város Közgyűlésének 2023. június 15-i ülésére**

**Javaslat a piaci vásárlási utalvány ismételt bevezetésére**

A koronavírus járvány terjedésének gazdasági hatásaival, és az annak következtében megnövekedett munkanélküliséggel összefüggésben a szombathelyi vállalkozások és a szombathelyi családok megsegítése céljából 2020. május 11. napjától 2020. december 31-ig határozott időre egy új támogatási forma, a piaci vásárlási utalvány került bevezetésre. A támogatás a pénzbeli támogatások rendszerét egy olyan természetbeni támogatási formával egészítette ki, amely célzottan az alapvető szükségletek kielégítését szolgálta, és ezzel együtt gazdaságvédő szerepet is betöltött.

A támogatás 2020. december 31. napjáig 1.047 kérelmező részére került megállapításra, akik közül 1.043 fő át is vette az utalványokat (31.290.000,-Ft összegben). A támogatás 31.007.000,- Ft összegű költségvetési forrást igényelt, amely alapján megállapítható, hogy a támogatottak az átvett utalványokat a Vásárcsarnok területén működő kereskedőknél 99%-os arányban felhasználták.

A Szombathely Városi Vásárcsarnok területén árusító kereskedők körében is népszerűvé vált a támogatási forma, visszajelzéseik alapján a piaci vásárlási utalvány egyértelműen plusz forgalmat hozott számukra egy olyan nehéz időszakban, amikor a járvány terjedése miatti óvintézkedések és a piac átépítése nagymértékű vásárlói forgalomcsökkenést eredményezett.

**Fentiekre tekintettel, a családok anyagi terheinek mérséklése érdekében javasolt a piaci vásárlási utalvány ismételt bevezetése 2023. július 1. napjától 2023. december 31-ig.**

A támogatás összege és formája:Családonként évi legfeljebb 30.000 Ft összegű természetbeni támogatás. Az utalvány a legalapvetőbb szükségleteket figyelembe véve élelmiszer (kivéve szeszes ital) és ruházati cikk vásárlásra fordítható.

Jogosultsági feltételek: Az energiaárak és a fogyasztói árak drasztikus emelése nagy mértékben növeli a háztartások kiadásait, ezért annak érdekében, hogy a támogatás minél nagyobb hozzáférést biztosítson a családok számára, a korábbi szabályozás helyett (álláskeresők és munkájukat elvesztő nyugellátásban részesülők voltak jogosultak), jogosultsági feltételként csak jövedelemhatár kerülne meghatározásra, így bővítve a támogatásra jogosultak körét.

- Piaci vásárlási utalványra jogosult az a személy,

a) aki egyedül élő, és havi jövedelme az öregségi nyugdíj mindenkori legkisebb összegének 450 százalékát (jelenleg 128.250,- Ft), vagy

b) akinek a családjában az egy főre jutó havi jövedelem az öregségi nyugdíj mindenkori legkisebb összegének 400 százalékát (jelenleg 114.000,- Ft)

nem haladja meg, feltéve, hogy saját maga és családja vagyonnal nem rendelkezik.

* Piaci vásárlási utalványra egy családban csak egy személy jogosult.

Az utalványok átadása és felhasználása:

* A sorszámozott utalványok támogatásban részesülők számára történő átadása a Polgármesteri Hivatalban történik. Az utalványok 500 Ft illetve 1.000 Ft-os címletűek.
* Beváltás helye: a Szombathely Városi Vásárcsarnok területén árusító őstermelőnél, egyéni vállalkozónál, ahol a forgalom döntő hányadát kitevő termékek az élelmiszer (ide nem értve a szeszes italokat) vagy ruházati cikk kategóriába sorolhatók.
* Az Önkormányzat, a Vásárcsarnok és a kereskedő között 3 oldalú szerződéssel, szerződéses jogviszony jön létre, amely megállapodás a piaci vásárlási utalvány használatából adódó feladatok lebonyolítását és az elszámolás rendjét (heti, utólagos) szabályozza. A megállapodás tervezetét az előterjesztés 1. számú melléklete tartalmazza.
* A támogatásban részesülőknek az utalványok felhasználhatóságával kapcsolatos minél szélesebb körű tájékoztatása érdekében az elfogadóhelyek listáját a Vásárcsarnok közzéteszi az épület bejáratánál, megjelentetésre kerül a város honlapján illetve a támogatás megállapításáról szóló határozat mellé csatolásra kerül egy papír alapú tájékoztató is.
* A felhasznált és a kereskedő által további felhasználásra alkalmatlanná tett utalványokat a Vásárcsarnok hetente összegyűjti, összesíti majd átadja az Önkormányzatnak. Az Önkormányzat gondoskodik az összesítés és az átadott utalványok összevetését követően az utalványok értékének 5 munkanapon belüli kereskedők részére történő utalásáról.
* Az utalványra való jogosultság 2023. december 31. napjáig állapítható meg. Az utalványok 2024. január 31. napjáig használhatóak fel.

A piaci vásárlási utalvány bevezetése által jelentkező többlet költségvetési forrásigény egzakt módon előre nem jelezhető - mivel a támogatási rendszer természeténél fogva a jogosulti kör, annak pontos szociális helyzete előre nem meghatározható -, a szakmai becslés 36 millió forintos költséget prognosztizál az előterjesztés szerinti intézkedéshez kapcsolódóan, amely a város 2023. évi költségvetésében a „Segély önkormányzati támogatásból„ tételsoron biztosított.

A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján a jogszabály tervezetéhez a jogszabály előkészítője indokolást csatol. Előzőekre tekintettel a rendelet-módosítás tervezetének előzetes hatásvizsgálata és indokolása az előterjesztés mellékletét képezik.

Kérem a Tisztelt Közgyűlést, hogy az előterjesztést megtárgyalni, a rendeletet megalkotni és a határozati javaslatot elfogadni szíveskedjék.

**Szombathely, 2023. június „ ”.**

/: **Dr. Nemény András** :/

**Határozati javaslat**

…….**/2023. (VI.15.) Kgy. számú határozat**

Szombathely Megyei Jogú Város Közgyűlése felkéri Szombathely Városi Vásárcsarnok igazgatóját, hogy az előterjesztés melléklete szerinti három oldalú Megállapodásnak - a Vásárcsarnok területén, az előterjesztés szerinti termékkört árusító őstermelőkkel, egyéni vállalkozókkal, gazdasági társaságokkal történő - megkötéséről gondoskodjon, és feladatkörében eljárva a piaci vásárlási utalvány támogatás rendszerének bevezetéséhez szükséges intézkedéseket tegye meg.

**Felelősök:** Dr. Nemény András polgármester

Dr. László Győző alpolgármester

/a végrehajtás előkészítéséért:

Dr. Holler Péter a Hatósági Osztály vezetője,

Stéger Gábor a Közgazdasági és Adó Osztály vezetője,

Vinczéné dr. Menyhárt Mária az Egészségügyi és Közszolgálati Osztály vezetője,

Polákovics Marietta, Szombathely Városi Vásárcsarnok igazgatója/

**Határidő: 2**023. június 30.